Залатая Літара

«**Залатая Літара**» — штогадовы нацыянальны конкурс сродкаў масавай інфармацыі Беларусі, заснаваны ў 2005 годзе Міністэрствам інфармацыі Беларусі.

Прэміяй конкурсу адзначаюцца найлепшыя працы грамадзка-палітычнай, эканамічнай, спартовай і культурнай тэматыкі, а таксама рэпартэры, фотакарэспандэнты і блогеры.

Узнагароды праходзяць па больш чым 20 намінацыях, падзеленых на групы: для рэспубліканскіх, абласных друкаваных СМІ і інфармацыйных агенцтваў; раённых, гарадзкіх і шматтыражных друкаваных СМІ, а таксама асобна ў агульных і пэрсанальных намінацыях. Журы таксама вызначае ўладальнікаў Гран-пры за найлепшы творчы праект году раённых, гарадзкіх, шматтыражных друкаваных СМІ і рэспубліканскіх друкаваных СМІ, інфармацыйных агенцтваў адпаведна.

У сярэднім на журналісцкае спаборніцтва штогод прыходзіць каля 250 заявак.

## Мінуўшчына
У 2005 годзе адбыўся 1ы-ы Нацыянальны конкурс «Залатая Літара». 3 студзеня 2007 году міністар інфармацыі Беларусі Ўладзімер Русакевіч падпісаў Пастанову № 1 «Аб зацьверджаньні Інструкцыі аб парадку правядзеньня Нацыянальнага конкурсу друкаваных сродкаў масавай інфармацыі "Залатая Літара"». Паводле 10-га артыкула Інструкцыі, матэрыялы мелі падаваць на конкурс да 15 красавіка за папярэдні гадавы пэрыяд. У 12-м артыкуле прадугледжвалася, што журы вызначала пераможцаў да 25 красавіка. Паводле 14-га артыкула, узнагароджаньне мелі ладзіць штогод на Міжнароднай выставе «СМІ ў Беларусі» напярэдадні Дня друку 5 траўня. Згодна з 11-м артыкулам вынікі падводзілі па 24-х намінацыях:
* 5 для агульнакраёвых газэтаў — «Найлепшая грамадзка-палітычная газэта», «Найлепшая газэта для дзяцей і моладзі», «Найлепшая галіновая газэта», «Найлепшая газэта для адпачынку, спорту і турызму» і «Найлепшая рэклямная газэта»;
* 5 для агульнакраёвых часопісаў — «Найлепшы грамадзка-палітычны, літаратурна-мастацкі часопіс», «Найлепшы дзіцяча-юнацкі часопіс», «Найлепшы навуковы, навукова-папулярны часопіс», «Найлепшы спэцыялізаваны часопіс» і «Найлепшы часопіс для адпачынку, спорту і турызму»;
* 4 для мясцовых газэтаў — «Найлепшая абласная газэта», «Найлепшая раённая газэта», «Найлепшая гарадзкая газэта» і «Найлепшая шматнакладная газэта»;
* «Найлепшае інфармацыйнае агенцтва»;
* 4 асабістых — «Найлепшы рэпартэр», «Найлепшы аглядальнік», «Найлепшы фотакарэспандэнт» і «Найлепшы афармляльнік-дызайнэр»;
* «Найлепшы творчы праект году»;
* 4 адмысловых — «Паліграфія», «Распаўсюднік друку», «Партнэрства» і «Дэбют».

9 верасьня 2020 году міністар інфармацыі Ігар Луцкі падпісаў Пастанову № 5 «Аб Нацыянальным конкурсе "Залатая Літара"». Згодна з 13-м артыкулам аб правядзеньні конкурсу мелі абвяшчаць за 30 дзён да пачатку на сайце Мінінфармацыі Беларусі. Паводле 11-га артыкула, заяўкі і матэрыялы падаваліся на конкурс за 20 дзён да яго пачатку. У 9-м артыкуле дапускалася падача да 10 матэрыялаў ад кожнага ўдзельніка.

### Галоўная ўзнагарода
Галоўную ўзнагароду конкурсу «Залатая Літара» ўручалі ў намінацыі «Найлепшы творчы праект году рэспубліканскіх друкаваных СМІ, інфармацыйных агенцтваў». У 2014 годзе яе атрымала беларускамоўная газэта «Зьвязда» за спэцвыпуск «Пляцдарм» пра войска і вайскоўцаў пры садзейнічаньні Міністэрства абароны Беларусі.

У 2017 годзе галоўную ўзнагароду атрымала газэта «Рэспубліка» за пошукава-патрыятычны праект «Каардынаты памяці: Шталяг-352 раскрывае свае тайны».

У 2021 годзе на Дзень друку БелТА атрымала галоўную ўзнагарду за мультымэдыйны праект «З гонарам у сэрцы», які распачалі ў чэрвені 2020 году пра галіновыя дасягненьні.

У 2023 годзе ў Берасьці Беларускае тэлеграфнае агенцтва атрымала галоўную ўзнагароду ў выглядзе статуэткі «Залатая Літара» за творчы праект «За пячаткаю памяці», які стварыла начальніца аддзелу спэцпраектаў Натальля Козіч.

## Крыніцы

## Вонкавыя спасылкі
* Нацыянальны конкурс «Залатая Літара» // Міністэрства інфармацыі Беларусі, 2023 г.

Катэгорыя:Прэміі Беларусі
Катэгорыя:Міністэрства інфармацыі Рэспублікі Беларусь